IMISLab/GreekWikipedia huggingface dataset:
Πρωτάθλημα πετοσφαίρισης Βόλεϊ Λιγκ γυναικών 2017-2018

Το πρωτάθλημα Ελλάδας Βόλεϊ Λιγκ Γυναικών της περιόδου 2017–18 ήταν το 36ο Εθνικό πρωτάθλημα και το 1ο με την ονομασία Βόλεϊ Λιγκ Γυναικών. Διεξήχθη από την ΕΟΠΕ με τη συμμετοχή 11 ομάδων σε δύο φάσεις. Η πρώτη φάση ήταν η Κανονική Περίοδος, από την οποία οι τέσσερις πρώτες ομάδες προκρίθηκαν στη δεύτερη φάση (τα Πλέι οφ) και διεκδίκησαν τον τίτλο της πρωταθλήτριας Ελλάδας. Ήταν η πρώτη διοργάνωση από την οποία απουσίασε ο Παναθηναϊκός εξαιτίας οικονομικών προβλημάτων. Πρωταθλητής αναδείχθηκε ο Ολυμπιακός Πειραιώς για 6η φορά στην ιστορία του, και για 1η φορά αήττητος. Στους τελικούς επικράτησε του Άρη Θεσσαλονίκης με 3–0 νίκες, έχοντας το πλεονέκτημα έδρας. Η Σάσκια Χίπε του Ολυμπιακού, μετά τη λήξη των τελικών, αναδείχθηκε Πολυτιμότερη Παίκτρια (MVP) του πρωταθλήματος.

 Από τις έντεκα ομάδες, οι οκτώ προήλθαν απο την Α1 της περιόδου 2016-17, και τρεις προβιβάστηκαν από το πρωτάθλημα της Α2 2016-17. Συγκεκριμένα την περίοδο 2016–17: Ομάδες που παρέμειναν στη Βόλεϊ Λιγκ: Ολυμπιακός Πειραιώς, Πανναξιακός Α.Ο. Νάξου, Α.Ο. Θήρας, Άρης Θεσσαλονίκης, Μακεδόνες Αξιού, Γ.Σ. Ηλιούπολης, Α.Ο. Μαρκοπούλου, Αίας Ευόσμου. Ομάδες που προβιβάστηκαν από την Α2 στην Βόλεϊ Λιγκ: Πορφύρας, Ηρακλής Κηφισιάς, Α.Σ.Π. Κόρινθος Ομάδες που απέκτησαν διακαίωμα συμμετοχής στην Πρε Λιγκ: Α.Ε.Κ. Αθηνών, Ελπίς Αμπελοκήπων Θεσσαλονίκης, Θέτις Βούλας Ο Παναθηναϊκός δεν δήλωσε συμμετοχή στο πρωτάθλημα λογω οικονομκών προβλημάτων. Στην πρώτη φάση, την Κανονική Περίοδο, διεξήχθησαν δύο γύροι με βαθμολογία 3-0 για την καθαρή νίκη (με σκορ 3-0 ή 3-1) και βαθμολογία 2-1 για τη νίκη με 3-2. Κάθε ομάδα έδωσε 20 αγώνες σε δύο γύρους (εντός-εκτός έδρας). Στη συνέχεια οι ομάδες που κατέλαβαν τις θέσεις 1-4 προκρίθηκαν στα Πλέι οφ για την ανάδειξη πρωταθλήτριας, ενώ η ομάδα που κατέλαβε την 11η θέση υποβιβάστηκε στην Πρε Λιγκ. Αγώνες για την 3η θέση δεν διεξήχθησαν και οι ομάδες κατατάχθηκαν σύμφωνα με την υψηλότερη θέση που είχαν στην Κανονική Περίοδο.
Κύριο θέμα (μουσική)

Ως κύριο θέμα, λάιτμοτίβ (γερμ. Leitmotiv) είναι το αναγωνρίσιμο καλλιτεχνικό μελωδικό ή αρμονικό στοιχείο που χρησιμοποιείται ως πηγή έμπνευσης αλλά και συνδετικός κρίκος με ένα πρόσωπο, αντικείμενο ή αφηρημένη έννοια π.χ. του μουσικού δράματος έτσι που να το συνοδεύει κάθε φορά που αυτό εμφανίζεται στη σκηνή ή υπονοείται με οποιονδήποτε τρόπο από τα λόγια των τραγουδιστών-ηθοποιών. Ταυτίζεται με τον αντίστοιχο γαλλικό όρο idée fixe. Τα λαϊτμοτίβε μπορούν να παρουσιαστούν στην αυθεντική τους μορφή (συνήθως όταν ακούγονται για πρώτη φορά), παραλλαγμένα ή σε συνδυασμό με άλλα. Η χρήση τους έγκειται στο να λειτουργούν σαν υπενθύμιση του στοιχείου με το οποίο ταυτίζονται στο υποσυνείδητο του ακροατή και σαν δομικό υλικό, το οποίο βοηθάει στη μορφολογική ενότητα του δράματος.

 Τα λαϊτμοτίβε αποτελούν εξέλιξη του υπενθυμητικού μοτίβου και στη μουσική πρωτοχρησιμοποιήθηκαν από τον Γερμανό συνθέτη Καρλ Μαρία φον Βέμπερ (1786-1826). Ο συνθέτης όμως, ο οποίος τα αξιοποίησε πλήρως και τα χρησιμοποίησε κατά κόρον στα έργα του, είναι ο επίσης Γερμανός Ρίχαρντ Βάγκνερ (1813-1883), που ουσιαστικά έχτισε όλα τα μουσικά του αριστουργήματα με βάση την αρχή της τεχνικής του λαϊτμοτίφ. Αργότερα χρησιμοποίησαν την ίδια τεχνική οι Τζάκομο Πουτσίνι, Ρίχαρντ Στράους και άλλοι. Σήμερα εμφανίζονται λαϊτμοτίβε στη μουσική των κινηματογραφικών έργων «Ο Πόλεμος των Άστρων», Κινγκ Κονγκ, «Ο Άρχοντας των Δαχτυλιδιών» κ.α. Το λαϊτμοτίφ από την όπερα Τριστάνος και Ιζόλδη του Ρίχαρντ Βάγκνερ ήταν σημαντικός σταθμός της κλασικής μουσικής και πηγή έμπνευσης που οδήγησε τελικά στο ατονικό σύστημα και τον δωδεκαφθογγισμό. Ρίχαρντ Βάγκνερ - Τριστάνος και Ιζόλδη - Εισαγωγή (11:09 Λεπτά - 13,9 MB) Κλιντ Μάνσελ "Lux Aeterna" (Ρέκβιεμ για ένα όνειρο) Θέμα (μουσική) Μοτίβο (μουσική)
Ελισάβετ της Βυρτεμβέργης (1412-1476)

Η Ελισάβετ, γερμ.: Elisabet von Württemberg (μετά το 1412 - μετά τις 29 Απριλίου 1476) από τον Οίκο της Βυρτεμβέργης ήταν κόρη τού κόμη της Βυρτεμβέργης και με τον γάμο της έγινε κόμισσα του Βέρντενμπεργκ.

 Ήταν η μόνη κόρη του Έμπερχαρντ Γ΄ κόμη της Βυρτεμβέργης και της Eλισάβετ των Βίττελσμπαχ, κόρης του Λουδοβίκου Δ΄ της Γερμανίας. Αρχικά είχε μνηστευτεί με τον Aλβέρτο Γ΄ των Βίττελσμπαχ δούκα της Βαυαρίας στις 15 Ιανουαρίου 1528. Ωστόσο, μετά τον μυστικό γάμο του με την υπηρέτρια Αγνή Μπέρναουερ, αργότερα παντρεύτηκε τον Ιωάννη Δ΄ κόμη του Βέρντενμπεργκ στην Αυλή του Λουδοβίκου Α΄ κόμη της Βυρτεμβέργης-Ούραχ. Παντρεύτηκε τον Ιωάννη Δ΄ κόμη του Βέρντενμπεργκ και είχε τέκνο: Ιωάννης Β΄ π.1430-1486, κόμης του Βέρντενμπεργκ. Dr. Thomas Fricke. «Landesarchiv Baden-Württemberg, Abt. Hauptstaatsarchiv Stuttgart - Findbuch A 602: Württembergische Regesten - Strukturansicht». Αρχειοθετήθηκε από το πρωτότυπο στις 17 Ιανουαρίου 2016. Ανακτήθηκε στις 5 Δεκεμβρίου 2016.
Ελληνικές ευρωεκλογές 2009

Οι Ευρωεκλογές 2009 διεξήχθησαν στην Ελλάδα την Κυριακή 7 Ιουνίου 2009. Πρώτο κόμμα βγήκε το ΠΑΣΟΚ με 36,7% και δεύτερη η Νέα Δημοκρατία με 32,3%. Το εκλογικό σύστημα ήταν η απλή αναλογική, με τη διαδικασία της λίστας και ελάχιστο ποσοστό 3% για την είσοδο στο Ευρωπαϊκό Κοινοβούλιο, ενώ οι έδρες της Ελλάδας μειώθηκαν κατά δύο (22 από 24), μείωση που ίσχυσε στα περισσότερα κράτη μέλη της Ευρωπαϊκής Ένωσης. Στις εκλογές αυτές καταγράφηκε το μεγαλύτερο ποσοστό αποχής σε εκλογική διαδικασία από τη μεταπολίτευση (47,4%). Επίσης στην εκλογική διαδικασία συμμετείχαν και Έλληνες κάτοικοι των υπόλοιπων χωρών της Ευρωπαϊκής Ένωσης (ψήφισαν 25.888 ψηφοφόροι από τους 36.413 που είχαν δηλώσει συμμετοχή στις κατά τόπους ελληνικές διπλωματικές και προξενικές αρχές).

 Στις εκλογές συμμετείχαν 27 συνδυασμοί με ενιαίο ψηφοδέλτιο σε όλες τις εκλογικές περιφέρειες. Το Α' τμήμα του Αρείου Πάγου προέβη στις 24 Μαΐου στην ανακήρυξη των συνδυασμών κομμάτων και συνασπισμών κομμάτων τα οποία είχαν τις νόμιμες προϋποθέσεις για να συμμετάσχουν στις ευρωεκλογές. Από τα κόμματα και συνασπισμούς κομμάτων που είχαν καταθέσει σχετικές αιτήσεις, ο Άρειος Πάγος δεν επέτρεψε να συμμετέχουν στις ευρωεκλογές επτά κόμματα (Δημοκρατικοί, Το Κόμμα του Υπεύθυνου Πολίτη, Παναγροτικό Εργατικό Κίνημα Ελλάδος (ΠΑ.Ε.Κ.Ε.), Οικολόγοι Εναλλακτικοί, Κομματικός Ξεσηκωμός Συνταξιούχων Ελλάδας, Πολιτικό Ελληνοευρωπαϊκό Φιλοζωικό Κίνημα και Οικολόγοι Ζωόφιλοι Ελλάδας), ενώ σε έναν συνασπισμό κομμάτων (ΣΥΡΙΖΑ) δεν επέτρεψε να συμμετάσχουν επτά κόμματα - συνιστώσες του (ΔΗΚΚΙ - Κεντρική Επιτροπή, Κίνηση Ενεργών Πολιτών, Κίνηση για την Ενότητα Δράσης της Αριστεράς, Κόκκινο, Ξεκίνημα, Οικοσοσιαλιστές Ελλάδας και Ομάδα ΡΟΖΑ). Επίσης δεν έκρινε νόμιμη τη συμμετοχή σε συνδυασμούς και ορισμένων υποψηφίων ευρωβουλευτών κυρίως για τυπικούς λόγους (ελλιπή στοιχεία στην υποβολή των αιτήσεων). Κατάλογος των μελών του Ευρωπαϊκού Κοινοβουλίου για την Ελλάδα, 2009-2014 Ευρωεκλογές 2009, Υπουργείο Εσωτερικών Ανακήρυξη από τον Άρειο Πάγο των συνδυασμών των Ευρωεκλογών 2009 (μορφή PDF) Ευρωεκλογές 2009, Ευρωπαϊκό Κοινοβούλιο
Πολυτετραφθοροαιθυλένιο

Το πολυτετραφθοροαιθυλενίο (συντομογραφικά PTFE) (polytetrafluoroethylene) είναι ένα οργανικό πολυμερές που χρησιμοποιείται κυρίως ως επικάλυψη αντικειμένων και συστατικό πλαστικών αντικειμένων, ενώ έχει και πολλές άλλες εφαρμογές. Το γνωστόστερο εμπορικό όνομα φόρμουλας με βάση το PTFE-based είναι το Τεφλόν (Teflon) (με το οποίο όνομα είναι γνωστή εμπορικά και ευρέως η ουσία) από την εταιρεία Chemours. Η τελευταία είναι ένα παρακλάδι που δημιουργήθηκε το 2015 της εταιρείας DuPont Co., η οποία ανακάλυψε την ουσία το 1938.

 Το τεφλόν είναι χημικά αδρανές, αντέχει σε υψηλές θερμοκρασίες είναι ολισθηρό και άκαυστο. Εκλύει τοξικές ουσίες κυρίως όταν θερμαίνεται, ενώ το ίδιο το υλικό δεν είναι τοξικό. Επιπλέον, το πολυτετραφθοροαιθυλένιο έχει πολύ καλές διηλεκτρικές ιδιότητες και προτιμάται στην κατασκευή ηλεκτρικών κυκλωμάτων γιατί ταυτόχρονα έχει υψηλή θερμοκρασιακή αντοχή. Όταν το τεφλόν θερμαίνεται, τότε μπορεί να εκλύσει διεισδυτικούς τοξικούς ατμούς. Έτσι, όταν μαγειρεύεται ένα φαγητό σε σκεύος επικαλυμμένο με τεφλόν αυτό διεισδύει στο φαγητό και από εκεί στον ανθρώπινο οργανισμό με την κατανάλωση του φαγητού. Υπολογίζεται ότι έχουν μολυνθεί μεγάλα τμήματα πληθυσμού, κυρίως στις αναπτυγμένες χώρες. Χρησιμοποιείται με επικάλυψη σε άλλα αντικείμενα κυρίως σε εξαρτήματα ολίσθησης, ως στεγανωτικό, αντικολλητικό σε μαγειρικά σκεύη, στα ηλεκτρονικά κυκλώματα για την κατασκευή πυκνωτών και καλωδίων και στην κατασκευή πλαστικών αντικειμένων. Ανακαλύφθηκε το 1930 στην εταιρία DuPont στην Ηνωμένες Πολιτείες Αμερικής και κυκλοφορεί στην αγορά από το 1949. Η χρήση του επικρίνεται από περιβαλλοντικές οργανώσεις, λόγω της μόλυνσης που προκαλεί και συσσωρεύονται στο αίμα προκαλώντας καρκίνο, βλάπτοντας το ανοσοποιητικό σύστημα, τραυματίζοντας το συκώτι, το μυελό των οστών και θέτοντας τους καταναλωτές σε κίνδυνο καρδιακών προσβολών.
Φωτοβολταϊκό φαινόμενο

Το Φωτοβολταϊκό φαινόμενο περιγράφεται ως η πόλωση των ηλεκτρικών φορτίων που συμβαίνει σε συγκεκριμένα υλικά όταν αυτά εκτεθούν σε φωτεινή ακτινοβολία. Κάτι τέτοιο παρατηρείται στα φυσικά στοιχεία που ανήκουν στην ομάδα των ημιαγωγών καθώς και στις τεχνητές ημιαγωγικές διατάξεις. Η πόλωση των ηλεκτρικών φορτίων μεταφράζεται ως δημιουργία διαφοράς δυναμικού μεταξύ των δημιουργούμενων πόλων, δηλαδή έχουμε μια υποτυπώδη ηλεκτρική γεννήτρια.

 Θα μπορούσαμε να παρομοιάσουμε την φωτοβολταϊκή ηλεκτρική γεννήτρια σαν μια ανεπίστροφη βαλβίδα ηλεκτρονίων, δια της οποίας τα ηλεκτρόνια μπορούν να διέρχονται μόνο προς την μια κατεύθυνση. Όταν λοιπόν συμβεί κάποιο φωτόνιο να προσκρούσει πάνω σε ηλεκτρόνιο του υλικού, τότε θα του μεταδώσει μέρος της ενέργειάς του, αναγκάζοντάς το να «εκσφενδονιστεί» από την θέση ηρεμίας του. Εάν τώρα, η κατεύθυνση που θα λάβει το «εκσφενδονισμένο» ηλεκτρόνιο συμπέσει με την φορά της βαλβίδας ηλεκτρονίων τότε αυτό θα μετατοπισθεί σε σχέση με την αρχική του θέση και θα παγιδευτεί εκεί αφού η βαλβίδα αποτρέπει την επαναφορά του στην αρχική θέση. Κατόπιν τούτου, διαπιστώνουμε ότι, σε μία «πλευρά» του υλικού (πλευρά παγίδευσης) θα έχουμε περίσσεια ενός ηλεκτρονίου ενώ στην άλλη πλευρά (πλευρά εκσφενδονισμού) θα έχουμε έλλειμμα ενός ηλεκτρονίου, που συνεπάγεται διαφορά ηλεκτρικού δυναμικού. Η ένταση του Φαινομένου (δεδομένου ότι εξετάζουμε υλικό το οποίο διαθέτει την ιδιότητα της ανεπίστροφης βαλβίδας), εξαρτάται από τρεις βασικούς παράγοντες: την διαθεσιμότητα ηλεκτρονίων που «μπορούν να εκσφενδονιστούν» (ηλεκτρικές ιδιότητες του υλικού) την πιθανότητα σύγκρουσης φωτονίου-ηλεκτρονίου (στατιστική πιθανότητα) και την ικανότητα της σύγκρουσης να προσδώσει στο ηλεκτρόνιο κατάλληλη ταχύτητα και διεύθυνση ώστε να μεταπηδήσει στην πλευρά παγίδευσης (επίσης στατιστική πιθανότητα).Από αυτές τις εξαρτήσεις, γίνεται αντιληπτό ότι ένα μικρό ποσοστό της φωτεινής ακτινοβολίας λαμβάνει μέρος επί του φωτοβολταϊκού φαινομένου.
Επαρχία Λαλμονιρχάτ

Η Επαρχία Λαλμονιρχάτ (βεγγαλικά: লালমনিরহাট জেলা, Lalmonirhat Jela, επίσης Lalmonirhat Zila) είναι μια επαρχία που βρίσκεται στο βόρειο Μπαγκλαντές. Αποτελεί μέρος της Διαίρεσης Ρανγκπούρ. Το Λαλμονιρχάτ περιλαμβάνει πέντε ουπαζίλα (υποεπαρχίες): Πάτγκραμ, Χατιμπάντα, Αντιτμάρι, Καλιγκάντζ και Λαλμονιρχάτ Σαντάρ. Η μικρότερη είναι η Αντιτμάρι και η μεγαλύτερη είναι η Χατιμπάντα. Το Λαλμονιρχάτ αποτελούσε μέρος του τομέα 6 κατά τη διάρκεια του απελευθερωτικού πολέμου. Οι κυριότεροι ποταμοί είναι οι Τίστα, Ντάρλα και Ροτνάι.

 Το Λαλμονιρχάτ περιλαμβάνει 27 κολέγια, 200 σχολεία δευτεροβάθμιας εκπαίδευσης, 597 δημοτικά σχολεία και 269 μεντρεσέδες. Το Λαλμονιρχάτ είναι μια από τις 7 επαρχίες του Μπανγκλαντές ελεύθερες από αναλφαβητισμό. Η γεωργία είναι η κύρια πηγή εισοδήματος. Το 72.78% των κατοίκων είναι αγρότες, το 10.49% είναι επιχειρηματίες, το 3.46% είναι εργάτες και το 4.45% είναι υπάλληλοι. Απογραφή του 2011 και Απογραφή του 2001. Στατιστική Υπηρεσία του Μπανγκλαντές. «BBS». Πολυμέσα σχετικά με το θέμα Lalmonirhat District στο Wikimedia Commons Official Website of Lalmonirhat district Αρχειοθετήθηκε 2018-06-02 στο Wayback Machine.
Ιμπαντάν

Το Ιμπαντάν (Ibadan) είναι πόλη της Νιγηρίας, πρωτεύουσα της πολιτείας Όγιο. Σύμφωνα με την απογραφή του 2006, έχει 2.559.853 κατοίκους και είναι η τρίτη μεγαλύτερη πόλη της χώρας, μετά το Λάγος και το Κάνο. Βρίσκεται περίπου 125 χιλιόμετρα βορειοανατολικά του Λάγος και αποτελεί σημαντικό σταθμό στο δρόμο που συνδέει τα παράλια με την ενδοχώρα. Οι Γιορούμπα αποτελούν τη μεγαλύτερη πληθυσμική ομάδα που κατοικεί στην πόλη.

 Το Ιμπαντάν δημιουργήθηκε το 1829, κατά τη διάρκεια των εμφυλίων πολέμων του Όγιο και του επεκτατικού πολέμου του σουλτανάτου Σοκότο, από πρόσφυγες Γιορούμπα ως στρατόπεδο. Το δασώδες και λοφώδες ανάγλυφο προσέφερε προστασία και σύντομα το Ιμπαντάν αναπτύχθηκε στην κύρια πόλη των Γιορούμπα και κέντρο σημαντικού στρατιωτικού κράτους, το οποίο κατάφερα να νικήσει την αντίπαλη πόλη-κράτος Ιτζάγιε το 1862. Το 1877, ομάδες Γιορούμπα ενώθηκαν και επαναστάτησαν ενάντια στην κυριαρχία του Ιμπαντάν. Ο πόλεμος τελείωσε με την παρέμβαση των Βρετανών το 1886 και τελικά το Ιμπαντάν εντάχθηκε με συνθήκη στις βρετανικές αποικίες το 1893. Ο πληθυσμός του Ιμπαντάν υπολογίστηκε τότε σε 120.000 κατοίκους.Το Ιμπαντάν συνέχισε να ακμάζει και στην αποικιακή περίοδο, ισχυροποιώντας τη θέση του στο δίκτυο των πόλεων των Γιορούμπα. Το 1901 συνδέθηκε με το σιδηροδρομικό δίκτυο και αναπτύχθηκε σε σημαντικό εμπορικό κόμβο, ο οποίος συνέδεε τη βόρεια Νιγηρία με τα παράλια. Μετά το Β΄ΠΠ, η πόλη αναπτύχθηκε με πολύ έντονο ρυθμό. Μέχρι το 1970, ήταν η μεγαλύτερη πόλη στην υποσαχάρια Αφρική. Το 1948 ιδρύθηκε στην πόλη το πανεπιστήμιο του Ιμπαντάν.
Ιούλιος Κωνστάντιος

Ο Ιούλιος Κωνστάντιος, λατιν. Iulius Constantius (απεβ. τον Σεπτέμβριο του 337) ήταν πολιτικός της Ρωμαϊκής Αυτοκρατορίας. Ήταν γιος του Κωνστάντιου Α΄ Χλωρού και της δεύτερης συζύγου του Φλαβίας Μαξιμιανή Θεοδώρας, νεότερος ετεροθαλής αδελφός τού Κωνσταντίνου Α΄ και πατέρας του Αυτοκράτορα Ιουλιανού. Παρά τη συγγένειά του με τον Κωνσταντίνο Α΄, δεν έγινε ποτέ Αυτοκράτορας ή συναυτοκράτορας. Ο Κωνσταντίνος Α΄ του έδωσε τον τίτλο του πατρικίου.

 Ο Ιούλιος Κωνστάντιος νυμφεύτηκε δυο φορές. Με την πρώτη του σύζυγο Γάλλα έκανε δύο γιους και μία κόρη. Ο μεγαλύτερος γιος του, το όνομα του οποίου δεν καταγράφεται, θανατώθηκε μαζί με τον πατέρα του το 337. Ο δεύτερος γιος του Γάλλος διορίστηκε Καίσαρας από τον εξάδελφό του Κωνστάντιου Β΄. Η κόρη του ήταν η πρώτη σύζυγος του Κωνστάντιου Β΄. Μετά τον θάνατο της πρώτης συζύγου του, ο Ιούλιος Κωνστάντιος παντρεύτηκε μια Ελληνίδα , την Βασιλίνα, κόρη του διοικητή της Αιγύπτου Ιούλιου Ιουλιανού. Η Βασιλίνα γέννησε τον τρίτο γιο του Ιούλιου Κωνστάντιου, τον Ιουλιανό τον Παραβάτη. Μετά το θάνατο του Κωνσταντίνου Α΄, εκτελέστηκαν πολλοί άνδρες της δυναστείας του, ανάμεσα σε αυτούς και ο Ι. Κωνστάντιος (του οποίου η περιουσία κατασχέθηκε) και ο μεγαλύτερος γιος του, όμως οι δυο νεαρότεροι γιοι του επέζησαν. Νυμφεύτηκε πρώτα τη Γάλλα και είχε τέκνα: ένας γιος, πρωτότοκος. Κωνστάντιος Γάλλος, νυμφεύτηκε την Κωνσταντίνα. 1η κόρη, παντρεύτηκε τον εξάδελφό της Κωνστάντιο Β΄ Αυτοκράτορα των Ρωμαίων.Έπειτα ο Ιούλιος Κωνστάντιος έκανε δεύτερο γάμο, με την Ελληνίδα Βασιλίνα, κόρη τού Ιούλιου Ιουλιανού διοικητή της Αιγύπτου και είχε τέκνα: Ιουλιανός Αυτοκράτορας των Ρωμαίων, νυμφεύτηκε την εξαδέλφη του Ελένη.
Πέπε

Ο Πέπε (πλήρες όνομα στα Πορτογαλικά: Képler Laveran Lima Ferreira) είναι Πορτογάλος ποδοσφαιριστής που γεννήθηκε στις 26 Φεβρουαρίου 1983 στη Βραζιλία. Αγωνίζεται ως κεντρικός αμυντικός με την Πόρτο και την Εθνική Πορτογαλίας.

 Γεννημένος στο Μασεϊό της Βραζιλίας, ξεκίνησε την ποδοσφαιρική του καριέρα στην τοπική ομάδα της περιοχής όπου γεννήθηκε. Στην ηλικία των 18 μετακομίζει στην Πορτογαλία για να αγωνιστεί με τα χρώματα της Μαρίτιμο. Ο Πέπε αγωνίστηκε σε ποικίλες θέσεις και κυρίως ως αμυντικός. Το καλοκαίρι του 2004 μετακομίζει στην ΦΚ Πόρτο με την πρώην του ομάδα να κερδίζει 1.000.000 € και τρεις ποδοσφαιριστές. Τα ηνία της ομάδας, μετά την κατάκτηση του Champions League, έχει πλέον ο Βικτορ Φερναντεζ. Παρέμεινε για πολλά παιχνίδια στον πάγκο της ομάδας ως τρίτη αμυντική επιλογή. Δεν συνέβαινε το ίδιο και την επόμενη χρονιά όπου με την αλλαγή προπονητή ο παίκτης πήρε πολλές ευκαιρίες. Οι αρκετά καλές εμφανίσεις τον έφεραν στο προσκήνιο και πολλές ομάδες ενδιαφέρθηκαν για την αγορά του. Τελικά κατέληξε στη Μαδρίτη για να αγωνιστεί στη Ρεάλ Μαδρίτης. Στις 10 Ιουλίου 2007 ο Πέπε υπέγραψε συμβόλαιο 4 χρόνων με τη μεταγραφή να αγγίζει τα 30 εκατομμύρια €. Τη χρονιά εκείνη η Ρεάλ κέρδισε το πρωτάθλημα ενώ αξιοσημείωτο είναι το γεγονός ότι σε παιχνίδι απέναντι στη μισητή αντίπαλο Μπαρτσελόνα, με νικητή τη Ρεάλ (1-0), κέρδισε τον τίτλο του Man of the match καθώς σταμάτησε πολλές επιθέσεις. Την επόμενη χρονιά οι τραυματισμοί θα τον αφήσουν εκτός γηπέδου αλλά η επιστροφή του θα στιγματιστεί από την επιθετική του συμπεριφορά απέναντι σε αντιπάλους αλλά και συμπαίκτες. Το 2009 θα επιστέψει διεκδικώντας μια θέση στην αρχική ενδεκάδα. Ωστόσο τον Δεκέμβριο ένας τραυματισμός θα του στερήσει τη συμμετοχή στο Παγκόσμιο Κύπελλο Ποδοσφαίρου. Τη χρονιά 2010 ως προπονητής αναλαμβάνει ο Ζοζέ Μουρίνιο ο οποίος δημιουργεί ένα απο τα καλύτερα αμυντικά δίδυμα του πρωταθλήματος, τον Πέπε και τον Ρικάρντο Καρβάλιο. Παρά τους λιγοστούς τραυματισμούς και τις φήμες που τον ήθελαν να φεύγει απο την ομάδα τελικά υπέγραψε συμβόλαιο μέχρι το 2015. Στο παιχνίδι με την Μπαρτσελόνα υπήρξε αψιμαχία του με τον Ντάνι Άλβες που είχε ως αποτέλεσμα την αποβολή του. Ωστόσο πολλοί ποδοσφαιριστές υποστήριξαν τον Πέπε. Την επόμενη χρονιά και πάλι σε αγώνα με την Μπαρτσελόνα ο Πέπε πάτησε τον Λιονέλ Μέσι και πολλοί τον καταδίκασαν. Σε συνέντευξή του έκανε πολλά παράπονα για τη συμπεριφορά των ΜΜΕ λέγοντας πως:Ο Τύπος με παρουσιάζει σαν δολοφόνο. ΦΚ Πόρτο Πρωτάθλημα ποδοσφαίρου Πορτογαλίας: 2005-06, 2006-07 Κύπελλο Ποδοσφαίρου Πορτογαλίας: 2005-06 Διηπειρωτικό Κύπελλο: 2004 Ρεάλ Μαδρίτης Πριμέρα Ντιβιζιόν: 2007-08, 2011-12, 2016-17 Κύπελλο Ισπανίας: 2010-11, 2013-14 Σούπερ Καπ Ισπανίας: 2008, 2012 Τσάμπιονς Λιγκ: 2014, 2016, 2017 UEFA Σούπερ Καπ: 2014 Παγκόσμιο Κύπελλο Συλλόγων FIFA: 2014, 2016 Πορτογαλία Ευρωπαϊκό Πρωτάθλημα ποδοσφαίρου: 2016 onsports.gr [1] realmadrid.com [2]
Τάσος Σπυρόπουλος

Ο Αναστάσιος "Τάσος" Σπυρόπουλος ( γεννήθηκε στις 1 Απριλίου 1995) είναι Έλληνας επαγγελματίας καλαθοσφαιριστής της Λάρισας της Ελληνικής Α1 Κατηγορίας . Είναι ένας πάουερ φόργουορντ - σέντερ ύψους 2,08 μέτρων.

 Ο Σπυρόπουλος ξεκίνησε την επαγγελματική σταδιοδρομία του στις 9 Μαρτίου 2011, κατά τη διάρκεια της περιόδου 2010-11, στην Ελληνική Α1 Κατηγορία με τον ΠΑΟΚ . Εντάχθηκε στον Πανιώνιο στην πρώτη κατηγορία το 2012. Στη συνέχεια έπαιξε στην Α2 Εθνική Κατηγορία με τον Δούκα, την περίοδο 2015–16. Μετακινήθηκε στην Λάρισα της Α2 Εθνικής Κατηγορίας, για τη χρονιά 2016–17. Εντάχθηκε στον Χολαργό στην Α2 Εθνική Κατηγορία, για την περίοδο 2017–18. Με τις μικρές εθνικές ομάδες της Ελλάδας, ο Σπυρόπουλος έπαιξε στο Ευρωπαϊκό Πρωτάθλημα κάτω των 16 του 2011 της FIBA, στο Ευρωπαϊκό Πρωτάθλημα κάτω των 18 του 2013 της FIBA και στο Ευρωπαϊκό Πρωτάθλημα κάτω των 20 του 2015 της FIBA . Προφίλ στο EuroCup Προφίλ στο αρχείο της FIBA Προφίλ στη FIBA Ευρώπης Προφίλ στο Eurobasket.com Προφίλ στην Α1 ΕΣΑΚΕ (in English) Προφίλ στην Α1 ΕΣΑΚΕ (in Greek)
Εθνική Ανγκόλας (καλαθοσφαίριση γυναικών)

Τελ. Ενημέρωση: 18 Οκτωβρίου, 2015Η εθνική ομάδα καλαθοσφαίρισης γυναικών της Ανγκόλας αντιπροσωπεύει την Ανγκόλα στις διεθνείς διοργανώσεις γυναικείας καλαθοσφαίρισης υπό την εποπτεία της FIBA και της Διεθνούς Ολυμπιακής Επιτροπής. Βρίσκεται υπό τη δικαιοδοσία της Ανγκολανής Ομοσπονδίας Καλαθοσφαίρισης (Federaçao Angolana de Basquetebol).

 Μεγαλύτερη επιτυχία της μέχρι σήμερα είναι η κατάκτηση πέντε χάλκινων μεταλλιών σε Αφρικανικά Πρωταθλήματα. Πορεία σε Ολυμπιακούς Αγώνες Ακολουθούν οι τελικές θέσεις κατάταξης της Εθνικής Ομάδας της Ανγκόλας σε Ολυμπιακούς Αγώνες: Πορεία σε Παγκόσμια Πρωταθλήματα FIBA Ακολουθούν οι τελικές θέσεις κατάταξης της Εθνικής Ομάδας της Ανγκόλας σε Παγκόσμια Πρωταθλήματα FIBA: Πορεία σε Αφρικανικά Πρωταθλήματα FIBA Ακολουθούν οι τελικές θέσεις κατάταξης της Εθνικής Ομάδας της Ανγκόλας σε Αφρικανικά Πρωταθλήματα (Afrobasket): Πορεία σε Παναφρικανικούς Αγώνες Ακολουθούν οι τελικές θέσεις κατάταξης της Εθνικής Ομάδας της Ανγκόλας σε Παναφρικανικούς Αγώνες: Πορεία σε Αγώνες Πορτογαλόφωνων Ακολουθούν οι τελικές θέσεις κατάταξης της Εθνικής Ομάδας της Ανγκόλας σε Αγώνες Πορτογαλόφωνων: Εθνική Ανγκόλας (καλαθοσφαίριση ανδρών) Angola, ιστορικό ανά έτος στον επίσημο ιστότοπο των αρχείων της FIBA. (Αγγλικά) Federaçao Angolana de Basquetebol, επίσημος ιστότοπος. (Πορτογαλικά)
Εθνικός Οργανισμός Πιστοποίησης Προσόντων και Επαγγελματικού Προσανατολισμού

Ο Εθνικός Οργανισμός Πιστοποίησης Προσόντων και Επαγγελματικού Προσανατολισμού ‎(Ε.Ο.Π.Π.Ε.Π.) είναι επιτελικός φορέας διοίκησης του Εθνικού Δικτύου Διά Βίου Μάθησης και Νομικό Πρόσωπο Ιδιωτικού Δικαίου, εποπτευόμενο από τον Υπουργό Παιδείας και Θρησκευμάτων, με έδρα την Αθήνα. Αποτελεί το διάδοχο φορέα της συγχώνευσης του Εθνικού Οργανισμού Πιστοποίησης Προσόντων (Ε.Ο.Π.Π.), του Εθνικού Κέντρου Πιστοποίησης Δομών Διά Βίου Μάθησης (Ε.Κ.Ε.Π.Ι.Σ.) και του Εθνικού Κέντρου Επαγγελματικού Προσανατολισμού (Ε.Κ.Ε.Π.).

 Σκοπός του Ε.Ο.Π.Π.Ε.Π. είναι η εφαρμογή του εθνικού συστήματος πιστοποίησης της μη-τυπικής εκπαίδευσης (επαγγελματικής κατάρτισης και εκπαίδευσης ενηλίκων) καθώς και η αδειοδότηση των φορέων ιδιωτικής εκπαίδευσης και των δομών του. Οι αρμοδιότητες του ΕΟΠΠΕΠ είναι η παροχή της μη-τυπικής εκπαίδευσης και η πιστοποίηση στις γνώσεις, δεξιότητες και ικανότητες που αποκτώνται μέσω μη-τυπικής και άτυπης μαθησιακής διαδρομής, καθως και η συμβουλευτική σε υπηρεσίες και εργαλεία διά βίου ανάπτυξης σταδιοδρομίας και σχολικού επαγγελματικού προσανατολισμού. Αδειοδότηση Ιδιωτικών Φορέων παροχής εκπαίδευσης και κατάρτισης: Φροντιστήρια και Κέντρα Ξένων Γλωσσών και διατύπωση γνώμης προς τον Υπουργό Παιδείας και Θρησκευμάτων ως προς τη συνδρομή των κτιριολογικών προϋποθέσεων του ν. 4093/2012 για τα Ιδιωτικά Σχολεία Α/βθμιας και Β/θμιας Εκπαίδευσης (συμπεριλαμβάνονται και τα Νηπιαγωγεία δυναμικότητας έως 60 νηπίων), τα Κολλέγια, τα ΙΙΕΚ, τα Κέντρα Διά Βίου Μάθησης 1 και τα Κέντρα Διά Βίου Μάθησης 2. Πιστοποίηση Επαγγελματικών Περιγραμμάτων Πιστοποίηση Προγραμμάτων (γενικές προδιαγραφές)Από 1 Ιουλίου 2021 μετατίθεται (με νόμο που ψηφίστηκε το Δεκέμβριο 2020 για την επαγγελματική εκπαίδευση) από τον ΕΟΠΠΕΠ στις κατά τόπους Δευτεροβάθμιες Διευθύνσεις εκπαίδευσης, η αρμοδιότητα για την διαδικασία για τις άδειες διδασκαλίας σε Φροντιστήρια και Κέντρα Ξένων Γλωσσών και αναγγελίας έναρξης ασκήσεως επαγγέλματος διδασκαλίας , καθώς και για τις επικαιροποιήσεις στα στοιχεία των εκπαιδευτικών. Επίσημος ιστότοπος
Πρωτάθλημα καλαθοσφαίρισης Νορβηγίας

Το Πρωτάθλημα Καλαθοσφαίρισης Νορβηγίας (νορβηγικά: Basketball Ligaen Norge, BLNO) είναι ένα Νορβηγικό επαγγελματικό πρωτάθλημα για ανδρικούς συλλόγους καλαθοσφαίρισης. Στο Νορβηγικό σύστημα πρωταθλημάτων καλαθοσφαίρισης, είναι το πρωταρχικό πρωτάθλημα της χώρας. Το πρωτάθλημα αποτελείται από 10 ομάδες (2023–24) και λειτουργεί με το σύστημα προώθησης και υποβιβασμού με την Β΄ Κατηγορία. Το πρωτάθλημα διοργανώθηκε για πρώτη φορά το 1968; και μέχρι το 1974 ονομαζόταν σε Α΄ Κατηγορία (1. divisjon). Η Α΄ Κατηγορία σήμερα αποτελεί το δεύτερο σε τάξη πρωτάθλημα της χώρας. Το 2000 το πρωτάθλημα μετατράπηκε σε επαγγελματικό με την ονομασία Basketball Ligaen Norge. Οι αγωνιστικές περίοδοι διαρκούν από τον Οκτώβριο μέχρι τον Μάρτιο (κανονική περίοδος και πλέι-οφ) με τις ομάδες να παίζουν 20 αγώνες η κάθε μία (κανονική περίοδος). Από την έναρξη του Νορβηγικού Πρωταθλήματος το 1968 περισσότερες από 11 ομάδες έχουν κερδίσει τον τίτλο με την καλύτερη από αυτές να είναι η Μπάερουμ Μπάσκετ (13). Η τρέχουσα πρωταθλήτρια είναι η Γκίμλε Μπάσκετ, η οποία κέρδισε τον τίτλο την περίοδο 2022−23.

 Υπάρχουν δέκα ομάδες στη διοργάνωση που ανταγωνίζονται κάθε χρόνο σε δύο ξεχωριστές φάσεις. Κατά τη διάρκεια της περιόδου (από τον Οκτώβριο έως τον Φεβρουάριο) κάθε ομάδα πρέπει να παίξει με όλες τις άλλες ομάδες στο πρωτάθλημα δύο φορές, μία φορά εντός έδρας και μία φορά εκτός έδρας. Αυτό σημαίνει ότι η κανονική περίοδος του πρωταθλήματος του Basketball Ligaen Norge τελειώνει μετά από όλες τις ομάδες να παίζουν 18 παιχνίδια. Στο τέλος του πρωταθλήματος, οι οκτώ καλύτερες ομάδες του βαθμολογικού πίνακα ξεκινάνε τα πλέι-οφ, η πρώτη ομάδα στη βαθμολογία αντιμετωπίζει την όγδοη ομάδα του βαθμολογικού πίνακα, και ούτω καθεξής στους προημιτελικούς για ένα νοκ-άουτ παιχνίδι. Οι νικητές των προημιτελικών προκρίνονται στους ημιτελικούς σε ένα νοκ-άουτ παιχνίδι. Οι δύο ομάδες των ημιτελικών προκρίνονται στον τελικό σε ένα νοκ-άουτ παιχνίδι και αναδεικνύεται ο πρωταθλητής της διοργάνωσης. Αυτό είναι παρόμοιο με τα περισσότερα πρωταθλήματα καλαθοσφαίρισης στην Ευρώπη. Κάθε περίοδο, η τελευταία ομάδα της κανονικής περιόδου υποβιβάζεται στην Β΄ Κατηγορία (1. divisjon) και αντικαθίσταται από την προκριθείσα ομάδα του πρωταθλήματος. Το Πρωτάθλημα Καλαθοσφαίρισης της Νορβηγίας έχει αλλάξει ονομασίες τρεις φορές. 1968–1974: 1. divisjon 1974–2000: Hovedserien 2000–τώρα: Basketball Ligaen NorgeΤο πρωτάθλημα έχει μια σειρά επίσημων συνεργατών και προμηθευτών. Ο επίσημος προμηθευτής αθλητικού εξοπλισμού είναι η Molten. Κύπελλο Νορβηγίας Σούπερ Καπ Επίσημος ιστότοπος
Ανατολικά Μιν

Τα Ανατολικά Μιν ή Μιν Ντονγκ (απλοποιημένα κινεζικά: 闽东语, παραδοσιακά κινεζικά: 閩東語, πινγίν: Mǐndōngyǔ, Εκλατινοποιημένα Φουτσοουνέζικα: Mìng-dĕng-ngṳ), είναι παράρτημα της ομάδας Μιν, μιας εκ των ποικιλιών των Κινεζικών. Η διάλεκτος κύρους και πλέον δημοφιλέστερη αντιπροσωπευτική μορφή είναι η διάλεκτος Φουτσόου, η οποία ομιλείται στη πρωτεύουσα και μεγαλύτερη πόλη της επαρχίας Φουτσιάν.

 Οι ποικιλίες των Ανατολικών Μιν ομιλούνται κυρίως στο ανατολικό τμήμα της επαρχίας Φουτσιάν Επαρχία της Λαϊκής Δημοκρατίας της Κίνας, και κοντά στις πόλεις Φουτσόου και Νίνγκντε. Χρησιμοποιείται ευρέως ως μητρική γλώσσα στα νησιά Μάτσου της Δημοκρατίας της Κίνας (Ταϊβάν). Επιπλέον, οι κάτοικοι των κομητειών Ταϊσούν και Τσανγκνάν βόρεια του Φουτσιάν στο Τσετσιάνγκ επίσης ομιλούν τα Ανατολικά Μιν. Τα Ανατολικά Μιν γενικά συνυπάρχουν με τα επίσημα πρότυπα Κινέζικα σε όλους αυτούς τους τομείς. Καθώς η παράκτια περιοχή του Φουτσιάν είναι ιστορική πατρίδα μιας μεγάλης παγκόσμιας Κινεζικής διασποράς, ομιλητές ποικιλιών των Ανατολικών Μιν μπορούν να βρεθούν σε όλο τον κόσμο, ειδικά στις αντίστοιχες Τσάιναταουν (κινεζικές παροικίες). Οι πόλεις με υψηλή συγκέντρωση αυτών των μεταναστών περιλαμβάνουν τη Νέα Υόρκη, ιδιαίτερα στο Μικρό Φουτσόου του Μανχάταν, το Σάνσετ Παρκ του Μπρούκλιν και το Φλάσινγκ του Κουίνς. Ομιλητές των Ανατολικών Μιν μπορούν επίσης να βρεθούν σε διάφορες κινεζινές κοινότητες στην Ευρώπη, συμπεριλαμβανομένων των κοινοτήτων του Λονδίνου, του Παρισιού, και του Πράτο στην Ιταλία. Οι Κινεζικές κοινότητες του Ικεμπουκούρο στο Τόκιο της Ιαπωνίας και στο Σιμπού στο Σαράουακ της Μαλαισίας έχουν σημαντικούς πληθυσμούς της ομιλητών των Ανατολικών Μιν. Κοινότητες μεταναστών από το Φουτσόου βρίσκονται επίσης στο Σιτιαουάν του Περάκ και το Γιονγκ Πενγκ στο Τζοχόρ, στη Δυτική Μαλαισία. Τα Ανατολικά Μιν χωρίζονται συμβατικά σε τρεις κλάδους: Διαλεκτική ομάδα Χοουγκουάν (侯官片): περιλαμβάνει τις διαλέκτους Φουτσόου, Φουτσίνγκ, Λιανγιάνγκ και τη διάλεκτο των νήσων Μάτσου. Διαλεκτική ομάδα Φουνίνγκ (福寧片): περιλαμβάνει τις διαλέκτους Νίνγκντε και Φου. Διάλεκτος Μαντζιάνγκ (蠻講): ομιλείται σε μέρη των Ταϊσούν και Τσανγκνάν, στο Ουεντσόου του Τσετσιάνγκ.Εκτός από αυτά τους τρεις κλάδους, κάποια διαλεκτικά νησιά στη νότια Κινεζική επαρχία Κουανγκντόνγκ έχουν ταξινομηθεί με τα Ανατολικά Μιν. Τα Μιν Ζονγκσάν είναι μια ομάδα ποικιλιών των Μιν που ομιλούνται στην επαρχία Ζονγκσάν του Κουανγκτούνγκ. Σύμφωνα με τον Νίκολας Μπόντμαν, μόνο οι διάλεκτοι Λονγκντού και Νανλάνγκ ανήκουν στην ομάδα των Ανατολικών Μιν, ενώ η διάλεκτος Σανσιάνγκ ανήκει στα Νότια Μιν. «A preliminary report on the dialects of Mintung». Monumenta Serica 33: 326–348. 1977–1978. Yan, Margaret Mian (2006). Introduction to Chinese Dialectology. LINCOM Europa. ISBN 978-3-89586-629-6. Akitani Hiroyuki; Chen Zeping [秋谷裕幸; 陈泽平]. 2012. The Gutian dialect of Min Dong District [闽东区古田方言研究]. Fuzhou: Fujian People's Press [福建人民出版社].(ISBN 9787211064830) Ταξινόμηση των διαλέκτων Μιν Ανατολικά Μιν στον Εθνολόγο
Ίαν Γκλεν

O Ίαν Γκλεν (αγγλικά: Ian Alan Sutherland Glen‎) είναι Σκωτσέζος ηθοποιός. Γεννήθηκε το 1961 στο Εδιμβούργο και σπούδασε υποκριτική στη Βασιλική Ακαδημία Δραματικής Τέχνης του Λονδίνου.

 Η πρώτη του σημαντική κινηματογραφική συμμετοχή ήταν το 1990 στο Silent Scream, όταν και κέρδισε την Αργυρή Άρκτο καλύτερου ηθοποιού στο φεστιβάλ του Βερολίνου.Στη συνέχεια, έπαιξε στο Lara Croft: Tomb Raider (2001), στο Πίσω από τους τοίχους (2003) και στο Η Σιδηρά Κυρία (2011). Στην τηλεόραση, έπαιξε στο Downton Abbey και το 2013 κέρδισε μαζί με όλο το καστ το Βραβείο Σωματείου Ηθοποιών. Από το 2011 συμμετέχει στη σειρά Game of Thrones στον ρόλο του Τζόρα Μόρμοντ. Επίσημος ιστότοπος Iain Glen στην IMDb
Ελένη Πελετίδου

Η Ελένη Πελετίδου (γεν. 28 Ιουνίου 1980) είναι Ελληνίδα ποδοσφαιρίστρια, η οποία αγωνιζόταν ως τερματοφύλακας. Έχει αγωνιστεί με την Εθνική Ελλάδας. Από το 2019, είναι προπονήτρια τερματοφυλάκων των εθνικών γυναικών Κ17 και Κ19.

 Έχει συμμετάσχει στην Εθνική Γυναικών σε ανώτερο επίπεδο κατά τη διάρκεια των προκριματικών του Παγκόσμιου Κυπέλλου Γυναικών του 2019. Ελένη Πελετίδου – Επιδόσεις στις διοργανώσεις της UEFA (Αγγλικά) Ελένη Πελετίδου στο WorldFootball.net (Αγγλικά) Προφίλ Ελένη Πελετίδου στο Soccerway
Δημόσια Ιστορική Βιβλιοθήκη Μηθύμνης «Αργύρης Εφταλιώτης»

H Δημόσιας Ιστορικής Βιβλιοθήκης Μηθύμνης «Αργύρης Εφταλιώτης», ιδρύθηκε το 1859 με την επωνυμία "Εν Μεθύμνῃ Βιβλιοθήκης τῆς τῶν Μουσῶν Ἀδελφότητος" . Με την επέτειο των 150 χρόνων της Βιβλιοθήκης προστέθηκε το όνομα του Αργύρη Εφταλιώτη στην επωνυμία της.

 Η βιβλιοθήκη είναι κτισμένη σύμφωνα με την παραδοσιακή αρχιτεκτονική στο ιστορικό κέντρο του οικισμού της Μήθυμνας. Οι όροφοί είναι επενδυμένοι εξωτερικά με ξύλο κόκκινο της Βενετίας. Σημαντικός σταθμός στην ιστορία της Βιβλιοθήκης είναι η συμμετοχή της στο Σχέδιο "Ψηφιακός Ηρόδοτος " με συνεργασία Ελλάδα-Κύπρος, Πανεπιστήμιο Αιγαίου, Δημόσια Κεντρική Βιβλιοθήκη Μυτιλήνης με σκοπό τη διάσωση και την ανάδειξη του Ιστορικού Αρχείου. Στο πλαίσιο του Σχεδίου "Ψηφιακός Ηρόδοτος", η βιβλιοθήκη ψηφιοποίησε εφημερίδες και περιοδικά της Λέσβου και της Μικράς Ασίας, αντικείμενα της οικογένειας Εφταλιώτη, τα γυαλιά του Στρατή Μυριβήλη, παλιά βιβλία, αρχεία, το αρχείο του Αργύρη Εφταλιώτη, Κατασκευάστηκε επίσης την ιστοσελίδα της βιβλιοθήκης και τοποθέτησε υπερσύχρονος ηλεκτρονικός εξοπλισμός. Ο Ψηφιακός Ηρόδοτος αποτελεί σημαντική καινοτομία για τη βιβλιοθήκη και λειτούργει ως αποθετήριο γνώσεις. Οι χρήστες σε συνεργασία με τη βιβλιοθήκη έχουν την ευκαιρία να εμπλουτίσουν το ψηφιοποιημένο υλικό με προσθήκη νέων στοιχείων στη συλλογή (γεγονότα, μαρτυρίες, παλιές φωτογραφίες, κτλ...) και δημιουργούν με τον τρόπο αυτό μια μοναδική "τράπεζα μνήμης" της ελληνικής και ξένης ιστορίας της χώρας. Ο ΨΗΦΙΑΚΟΣ ΗΡΟΔΟΤΟΣ περιέχει: Δημοτικά Σχολεία Λέσβου Εκκλησιαστικοί κώδικες Τύπος (Δ.Κ.Β. ΜΥΤΙΛΗΝΗΣ - Δ.Ι.Β. ΜΗΘΥΜΝΗΣ) Φωτογραφίες Αρχείο Αργύρη Εφταλιώτη (Δ.Ι.Β. ΜΗΘΥΜΝΗΣ) Αρχείο Θείελπη Λεφκία (Δ.Κ.Β. ΜΥΤΙΛΗΝΗΣ) Βιβλία (Δ.Κ.Β. ΜΥΤΙΛΗΝΗΣ - Δ.Ι.Β. ΜΗΘΥΜΝΗΣ) Εκλογικό υλικό Εκπαίδευση - Σχολικό υλικό (Δ.Ι.Β. ΜΗΘΥΜΝΗΣ) Ποτοποιίες Λέσβου Προπολεμικά προγράμματα θεάτρου και σινεμά Χειρόγραφα (Δ.Ι.Β. ΜΗΘΥΜΝΗΣ) Κατάλογος μεγαλύτερων βιβλιοθηκών Παγκόσμια Ψηφιακή Βιβλιοθήκη Europeana Ευρωπαϊκή Βιβλιοθήκη Επίσημη ιστοσελίδα Αργύρης Εφταλιώτης - ηχητικά βιβλία
Αλεχάντρο Κασόνα

Ο Αλεχάντρο Κασόνα (Alejandro Casona, 1903-1965) ήταν Ισπανός θεατρικός συγγραφέας και ποιητής, ο οποίος ανήκει στην γενιά του '27. Μετά την άνοδο του Φράνκο αναγκάστηκε να φύγει από την Ισπανία και πήγε στο Μπουένος Άιρες, όπου έζησε μέχρι την επιστροφή του στην Ισπανία το 1962.

 Prohibido suicidarse en primavera (Απαγορεύεται ν΄αυτοκτονείτε την άνοιξη, 1937) La dama del alba (Η κυρά της αυγής, 1944) La barca sin pescador (Βάρκα χωρίς ψαρά, 1945) Sancho Panza en la Ínsula (Ο Σάντσο Πάντσα στο νησί, 1947) Los árboles mueren de pie (Τα δέντρα πεθαίνουν όρθια, 1949) - ελλην. μετάφραση Ιουλίας Ιατρίδη ("ΔΩΔΩΝΗ") La tercera palabra (Η τρίτη λέξη, 1953) Corona de amor y muerte (Στέμμα έρωτα και θανάτου, 1955) Ελληνικές θεατρικές παραστάσεις των έργων του Κασόνα Otra vez el diablo. www.alejandro-casona.com (Spanish, English)
Στου Μπλοκ

Ο Στου Μπλοκ είναι Καναδός τραγουδιστής της heavy metal μουσικής σκηνής, γνωστός ως μέλος των Iced Earth από το 2011 και έπειτα, ενώ πιο πριν είχε κυκλοφορήσει δύο άλμπουμ με το progressive death metal συγκρότημα Into Eternity.

 Ο Μπλοκ γεννήθηκε το 1977 στον Καναδά και ξεκίνησε να τραγουδάει σε διάφορα τοπικά συγκροτήματα της περιοχής του Βανκούβερ το 1998. Οι κύριες μουσικές επιρροές του είναι ο Μπρους Ντίκινσον, ο Τιμ Όουενς, ο Ματ Μπάρλοου, ο Ρομπ Χάλφορντ, ο Ράσελ Άλεν, κ.α.. Το 2005, έγινε μέλος των Into Eternity και περιόδευσε μαζί τους, πριν την ηχογράφηση του άλμπουμ "The Scattering of Ashes", το οποίο κυκλοφόρησε μέσω της "Century Media". Για την προώθηση του δίσκου, το συγκρότημα συμμετείχε στην περιοδεία "Gigantour" το φθινόπωρο του 2006 και το καλοκαίρι του 2007 άνοιγαν τις εμφανίσεις των Dream Theater κατά την αμερικάνικη περιοδεία τους. Ακολούθησε ο δίσκος "The Incurable Tragedy" το 2008, με τον Μπλοκ να αποχωρεί το 2011 για να γίνει μέλος των Iced Earth.Τον Μάρτιο του 2011, ανακοινώθηκε η ένταξη του τραγουδιστή στο νέο του συγκρότημα, με πρώτη του ηχογράφηση τη νέα εκτέλεση του "Dante's Inferno" από το κλασικό τους άλμπουμ "Burnt Offerings". Το "Dystopia" υπήρξε ο πρώτος δίσκος του Μπλοκ με τους Iced Earth και εκδόθηκε τον Οκτώβριο του 2011, ανεβαίνοντας στο # 67 του Billboard. Κατά την "Dystopia World Tour" για την προώθηση του άλμπουμ, ηχογραφήθηκε το ζωντανό άλμπουμ "Live in Ancient Kourion" στην Κύπρο.Το 2014, κυκλοφόρησε το στούντιο άλμπουμ "Plagues of Babylon", το οποίο σκαρφάλωσε στην πέμπτη θέση των γερμανικών τσαρτ, την υψηλότερη από οποιοδήποτε άλλο δίσκο του συγκροτήματος. Stu Block - Encyclopaedia Metallum: The Metal Archives Stu Block | The Official Iced Earth Website Stu Block (2) Discography at Discogs The Official Iced Earth Website Stu Block | Facebook
Γιάννης Ρέτσος

Ο Γιάννης Ρέτσος (1969) είναι διευθύνων σύμβουλος και βασικός μέτοχος της τουριστικής εταιρείας Electra Hotels & Resorts, με έξι ξενοδοχεία σε Αθήνα, Θεσσαλονίκη, Ρόδο και Κεφαλονιά. Διετέλεσε πρόεδρος του Συνδέσμου Ελληνικών Τουριστικών Επιχειρήσεων (ΣΕΤΕ) από τον Μάιο 2017 μέχρι τον Μάιο 2023.

 Γεννήθηκε στην Αθήνα το 1969. Είναι πτυχιούχος της Νομικής Σχολής από το Πανεπιστήμιο της Αθήνας. Πρόσθετα, είναι κάτοχος μεταπτυχιακού διπλώματος από το Πανεπιστήμιο Κορνέλ στις ΗΠΑ, με εξειδίκευση “Hospitality Real Estate Finance”. Ασχολείται ενεργά με τα θέματα του τουρισμού από το 1999. Τα έτη 2009 - 2012 διετέλεσε πρόεδρος της Ένωσης Ξενοδόχων Αθηνών-Αττικής-Αργοσαρωνικού. Από τον Απρίλιο 2011 μέχρι και τον Ιούλιο 2017 υπηρέτησε ως πρόεδρος της Πανελλήνιας Ομοσπονδίας Ξενοδόχων (ΠΟΞ). Σήμερα είναι CEO και από τους βασικούς μετόχους της Electra Hotels & Resorts, εταιρείας που διαχειρίζεται έξι ξενοδοχεία στην Αθήνα, στη Θεσσαλονίκη, στη Ρόδο και στην Κεφαλονιά. Ο Γ.Α. Ρέτσος εξελέγη, για πρώτη φορά, πρόεδρος του Συνδέσμου Ελληνικών Τουριστικών Επιχειρήσεων (ΣΕΤΕ) τον Μάιο του 2017. Ολοκλήρωσε δύο τριετείς θητείες και αποχώρησε από τα κοινά του τουρισμού τον Μάιο του 2023.Τον Μάρτιο 2020 ορίσθηκε τακτικό μέλος του Γενικού Συμβουλίου της Τράπεζας της Ελλάδος. Η θητεία του στην ΤτΕ ανανεώθηκε για μία ακόμη τριετία τον Απρίλιο του 2023. Από τον Φεβρουάριο του 2020, είναι μέλος του Δ.Σ. του Ιδρύματος Οικονομικών & Βιομηχανικών Ερευνών. Είναι παντρεμένος με την Ιωάννα Δρέττα από το 2019 και έχει τρεις κόρες. Ομιλεί δύο ξένες γλώσσες.
GAZ-AA

Το GAZ-AA ήταν φορτηγό που παράχθηκε από τη σοβιετική εταιρεία GAZ, από τo 1932 μέχρι το 1938. Το φορτηγό αυτό ήταν η σοβιετική έκδοση του Ford Model AA, που κατασκευάστηκε στις ΗΠΑ από το 1927 έως το 1932. Το GAZ-AA ήταν λίγο πιο "δυνατό" και "σκληροτράχηλο" από το αμερικανικό Ford Model AA, καθώς έπρεπε να ανακατασκευαστεί για τις σκληρές καιρικές συνθήκες τις Ρωσίας. Όπως και το επιβατικό GAZ-A, το GAZ-AA μπορούσε να αγοραστεί μόνο από τον στρατό, τις ειδικές δυνάμεις και άλλες υπηρεσίες της Σοβιετικής Ένωσης, ενώ δεν ήταν διαθέσιμο στον γενικό πληθυσμό. Παράχθηκαν πάνω από 600.000 αντίτυπα του φορτηγού και τα περισσότερα χρησιμοποιήθηκαν από τον Κόκκινο Στράτο. Το φορτηγό κέρδισε το όνομα Polutorka, καθώς ο λαός το ονόμασε έτσι επειδή μπορούσε να κουβαλήσει 1,5 τόνο βάρους.

 Η Ford εξήγαγε οχήματα στη Ρωσία ήδη από το 1909, όταν όμως η Ρωσία έγινε μέρος της Σοβιετικής Ένωσης, η κυβέρνηση της νέας χώρας ήθελε να παράγονται όλα τα οχήματα εντός της χώρας και όχι να εισάγονται. Ως αποτέλεσμα, το 1928 η κυβέρνηση έκανε μια συμφωνία με την Ford έτσι ώστε να παράγεται το Ford Model A και το Ford Model AA στην ΕΣΣΔ. Το 1929 τα πρώτα σχέδια της παραγωγής άρχισαν. Αφού είχε ήδη φτιαχτεί ένα εργοστάσιο, παράχθηκαν 10 αντίτυπα του Ford Model AA, αυτά τα μοντέλα περάσαν πολλά τεστ αντοχής και τελικά αποδείχθηκε πως δεν ήταν αρκετά καλά για τις σκληρές καιρικές συνθήκες της Ρωσίας και των γειτονικών χωρών.Με την αρχή της παραγωγής του GAZ-A, που ήταν βασισμένο στο Ford Model A, η GAZ αποφάσισε να αρχίσει τελικά να παράγει το Ford Model AA με το όνομα «GAZ-AA», αλλά αυτήν την φορά με αρκετές αλαλγές και εκσυγχρονισμούς. Αυτήν η έκδοση του φορτηγού, είχε ένα πιο δυνατό σασί και τετρακίνηση, και αυτά τα χαρακτηριστικά το έκαναν καλύτερο εκτός δρόμου από την αρχική Αμερικανική του έκδοση. Παράγονταν πάνω από 60 φορτηγά την μέρα και ήταν το πιο δημοφιλές φορτηγού στην ΕΣΣΔ εκείνο τον καιρό. Ένα παρόμοιο αλλά μεγαλύτερο φορτηγό με όνομα ZIS-5, που ήταν επίσης βασισμένο σε Αμερικάνικο μοντέλο, αυτήν την φορά στο Autocar Dispatch SA. παραγόταν επίσης εκείνον τον καιρό και ανταγωνιζόταν μέχρι κάποιου σημείου το GAZ-AA. Αν και οι πωλήσεις ήταν αρκετά μεγάλες και ικανοποιητικές, η παραγωγή του φορτηγού σταμάτησε το 1938, όταν αντικαταστάθηκε από το παρόμοιο GAZ-MM. GAZ-AAA: τριαξονική έκδοση που παράχθηκε μέχρι το 1943. BA-10: τεθωρακισμένη έκδοση. GAZ-62: έκδοση με μεγαλύτερες ρόδες. PMG-1: έκδοση πυροσβεστικό. GAZ-03-30: έκδοση λεωφορείο. GAZ-MC: έκδοση νταλίκα. The GAZ AA “Polutorka”. The most mass model of trucks since the 1930s. Museum of the Soviet Army, Moscow. GAZ-AA timber carrier
Ελληνικά Βραβεία Γραφιστικής και Εικονογράφησης

Τα Ελληνικά Βραβεία Γραφιστικής και Εικονογράφησης (αρκτικόλεξο ΕΒΓΕ) είναι ένας ετήσιος διαγωνισμός για έργα οπτικής επικοινωνίας. Σαν διοργάνωση έχει σκοπό την ανάδειξη και την επιβράβευση της ελληνικής δημιουργικότητας στους τομείς της γραφιστικής, της εικονογράφησης και του ψηφιακού σχεδιασμού. Τα βραβεία ΕΒΓΕ πραγματοποιήθηκαν για πρώτη φορά το 2001 στην Αθήνα από τον Δημήτρη Φακίνο, εκδότη του περιοδικού +Design Magazine, και έκτοτε απονέμονται σε ετήσια βάση, συνεισφέροντας στην αναγνώριση της αξίας του έργου που παράγεται από Έλληνες σχεδιαστές στους παραπάνω τομείς.

 Οι κατηγορίες των βραβείων εξελίχθηκαν οργανικά από την πρώτη απονομή, με κάποιες κατηγορίες να προστίθενται και άλλες να καταργούνται, ανάλογα με τις τρέχουσες εξελίξεις στον τομέα. Γραφιστική Περιοδικό Βιβλίο Εξώφυλλο βιβλίου Κατάλογος καλλιτεχνών Ημερολόγιο Λογότυπος - μικροί και μεσαίοι πελάτες Λογότυπος - μικροί πελάτες Λογότυπος - πολιτισμός και δημόσιοι φορείς Εταιρική ταυτότητα Πολλαπλές εφαρμογές Γραφιστικά χώρου / Σήμανση Εταιρικό έντυπο Αφίσσα / Γιγαντοαφίσσα Σειρά αφισσών Διαφημιστικό έντυπο Πρόγραμμα πολιτιστικού γεγονότος Πρόσκληση / Flyer / Ευχετήρια κάρτα Καταχώρηση Αυτοπροβολή Εξώφυλλο δίσκου Αλκοολούχων ποτών Τροφίμων & Μη αλκοολούχων ποτών Ελαιόλαδου Ειδών υγείας & ομορφιάς Γενική συσκευασίας Αυτοέκδοση Ακυκλοφόρητη εγρασία Νέοι δημιουργοί Μενού Γραφήματα Εικονογράφηση Εικονογράφηση βιβλίου Εικονογράφηση εξωφύλλου Εικονογράφηση άρθρου Εικονογράφηση διαφήμισης Εικονογράφηση συσκευασίας Εικονογράφηση ψηφιακών εφαρμογών Γενική εικονογράφησης Ψηφιακές Εφαρμογές Ιστοσελίδες προβολής Ιστοσελίδες πληροφορίας Ηλεκτρονικό κατάστημα Ιστοσελίδες αυτοπροβολής Animation / Motion graphics Εφαρμογές για οθόνες αφής Γενική ψηφιακών εφαρμογών Επίσημη ιστοσελίδα Ελληνικών Βραβείων Γραφιστικής και Εικονογράφησης EBGE 2012 - ET1 report (Simeio Art)
Λουτζ Λονγκ

Ο Καρλ Λούντβιχ Λονγκ (Carl Ludwig Long, 27 Απριλίου 1913 - 14 Ιουλίου 1943), γνωστός ως Λουτζ Λονγκ, ήταν Γερμανός αθλητής του άλματος εις μήκος και του τριπλούν. Γεννήθηκε το 1913 στη Λειψία και σκοτώθηκε το 1943 στην Ιταλία κατά τη διάρκεια του Β' Παγκοσμίου Πολέμου. Έγινε ευρέως γνωστός για το γεγονός πως κατά τη διάρκεια των Ολυμπιακών Αγώνων του 1936 στο Βερολίνο βοήθησε με τις συμβουλές του τον Αφροαμερικανό αθλητή και ανταγωνιστή του Τζέσε Όουενς να κερδίσει το χρυσό μετάλλιο στο αγώνισμα του μήκους.

 Ο Λονγκ γεννήθηκε στις 27 Απριλίου του 1913 στη Λειψία της Γερμανίας. Σπούδασε νομικά στο πανεπιστήμιο της γενέτειρας και παράλληλα ασχολείτο με τον αθλητισμό, τον οποίο συνέχισε και μετά την αποφοίτησή του, συνδυάζοντάς τον με το επάγγελμα του δικηγόρου. Έχοντας καταξιωθεί από νωρίς στην πατρίδα του, το 1934 συμμετείχε στους Πανευρωπαϊκούς Αγώνες Στίβου του Τορίνο όπου κατετάγη τρίτος στο μήκος με επίδοση 7,25 μ., πίσω από τον συμπατριώτη του, Wilhelm Leichum που κατέκτησε το χρυσό μετάλλιο και τον Νορβηγό, Όττο Μπεργκ. Κατά τους Ολυμπιακούς Αγώνες του 1936 που έλαβαν χώρα στη ναζιστική Γερμανία, συμμετείχε στα αγωνίσματα τόσο του μήκους όσο και του τριπλούν. Στον τελικό του τριπλούν κατέλαβε την δέκατη θέση με άλμα στα 14,62 μέτρα. Αντιθέτως, στο αγώνισμα του μήκους, που διεξήχθη λίγες ημέρες νωρίτερα, θεωρείτο μαζί με τον Αμερικανό Τζέσε Όουενς ως ένα από τα φαβορί για το χρυσό μετάλλιο. Κατά τη διάρκεια των προκριματικών, ενθάρρυνε και συμβούλευσε τον βασικό του ανταγωνιστή Όουενς, που είχε ήδη δύο άκυρα άλματα, με αποτέλεσμα εκείνος να καταφέρει να προκριθεί στον τελικό του αγωνίσματος όπου με επίδοση 8,06 μ. κατέκτησε την πρώτη θέση. Από την πλευρά του ο Λονγκ, με επίδοση στα 7,87 μέτρα κατέλαβε το ασημένιο μετάλλιο. Μάλιστα, παρά την ήττα του ήταν ο πρώτος που έσπευσε να συγχαρεί τον Όουενς για το θρίαμβό του. Το 1938, ο Λονγκ συμμετείχε στους Πανευρωπαϊκούς Αγώνες Στίβου του Παρισίου όπου κατέκτησε το χάλκινο μετάλλιο με καλύτερο άλμα στα 7,56 μέτρα. Κατά τη διάρκεια του Β' Παγκοσμίου Πολέμου, ο Λονγκ υπηρέτησε στη Βέρμαχτ ως υπαξιωματικός. Σκοτώθηκε στις 14 Ιουλίου του 1943 κατά την συμμαχική απόβαση στη Σικελία. Το 1964, η Διεθνής Ολυμπιακή Επιτροπή απένειμε μετά θάνατον στον Λουτζ το, νεοσύστατο τότε, μετάλλιο Πιερ ντε Κουμπερτέν για το ήθος και το αθλητικό πνεύμα που επέδειξε κατά τη διάρκεια των αγώνων του Βερολίνου. Παράλληλα, το όνομά του έχει δοθεί σε δρόμους τόσο στη γενέτειρά του Λειψία όσο και στο Μόναχο.
Σωτήρης Καραποστόλου

Ο Σωτήρης Καραποστόλου, γεννημένος στην Λάρισα στις 15 Ιουλίου 1978, είναι Έλληνας καλαθοσφαιριστής. Έχει ύψος 1,96 m και αγωνίζεται στη θέση του σμολ φόργουορντ στην ομάδα της Καβάλας.

 Ο Καραποστόλου ξεκίνησε την επαγγελματική του καριέρα από την γερμανική Κουάκενμπρικ, με την οποία κατέλαβε την ένατη θέση στο γερμανικό πρωτάθλημα. Την επόμενη χρονιά, μεταγράφηκε στην ομάδα του Άρη, με τον οποίο έφθασε μέχρι τον τελικό του κυπέλλου Ελλάδος, όπου ηττήθηκε από τον Παναθηναϊκό με 72-68.Το 2005-06, κατέκτησε την δωδέκατη θέση του πρωταθλήματος με την ομάδα του Μακεδονικού, έχοντας μέσους όρους 6,8 πόντων και 2,0 ριμπάουντ. Ακολούθησε η θητεία του στον Πανελλήνιο, με τον οποίο έφθασε μέχρι την πέμπτη θέση στο πρωτάθλημα του 2006-07, ενώ την επόμενη χρονιά αγωνίστηκε με την ομάδα του Ρεθύμνου, με 7,0 πόντους και 2,1 ριμπάουντ. Ολοκλήρωσε την σεζόν στον Κεραυνό Στροβόλου, με τον οποίο κατέκτησε το πρωτάθλημα Κύπρου. Το καλοκαίρι του 2008, μεταγράφηκε στην Ολύμπια Λάρισας, με την οποία κατέκτησε την ενδέκατη θέση του πρωταθλήματος και είχε 6,8 πόντους και 1,7 ριμπάουντ ανά αγώνα. Την επόμενη χρονιά, φόρεσε την φανέλα του Ηρακλή στην Α2 Εθνική κατηγορία, όπου κατέκτησε την δεύτερη θέση και την άνοδο στην Α1.Την σεζόν 2010-11, έπαιξε στην Καβάλα, καταλαμβάνοντας την έκτη θέση, κάτι που επανέλαβε και την επόμενη σεζόν. Το καλοκαίρι του 2012, επέστρεψε στον Άρη, ο οποίος λόγω οικονομικών προβλημάτων αγωνιζόταν μόνο με Έλληνες παίκτες και δεν του επιτρεπόταν από την FIBA να κάνει μεταγραφές ξένων παικτών.Το 2013, επέστρεψε στην Καβάλα, η οποία όμως υποβιβάστηκε με μόλις 5 νίκες σε 26 αγώνες. Ακολούθησαν δύο χρονιές στην Α2, όπου η Καβάλα βγήκε τρίτη και πρώτη αντίστοιχα. Sotiris Karapostolou (Σωτήρης Καραποστόλου) #11 Αρχειοθετήθηκε 2017-06-26 στο Wayback Machine. Sotirios Karapostolou - SNHU Sotirios Karapostolou profile | Game center | FIBA.com
Άνω Καλό Νερό Μεσσηνίας

Το Άνω Καλό Νερό, αναφερόμενο συχνά ως το Άνω Καλόνερο και επίσημα ως το Άνω Καλόν Νερόν, είναι πεδινός οικισμός κοντά στην Κυπαρισσία και το Σιδηρόκαστρο και υπάγεται διοικητικά στον Δήμο Τριφυλίας, του Νομού Μεσσηνίας.

 Το Άνω Καλό Νερό βρίσκεται περίπου 8,5 χιλιόμετρα προς τα βορειοανατολικά της Κυπαρισσίας και περίπου 10,5 χιλιόμετρα νοτιοδυτικά από το Σιδηρόκαστρο. Έχει υψόμετρο 60 μέτρα και απέχει 2,5 περίπου χιλιόμετρα από τις ακτές του Ιονίου Πελάγους. Κοντά στο Άνω Καλό Νερό, προς τα βορειοανατολικά του, βρίσκεται το Μάρμαρο σε απόσταση 5,5 περίπου χιλιομέτρων, προς τα νοτιοδυτικά του το Καλό Νερό σε απόσταση 2 περίπου χιλιομέτρων και προς τα βορειοδυτικά του το Βουνάκι σε απόσταση 3 περίπου χιλιομέτρων αντίστοιχα. Η πρόσβαση στο χωριό γίνεται μέσω της Εθνικής Οδού 9. Ο οικισμός του Άνω Καλού Νερού προσαρτήθηκε, το 1961, στην Κοινότητα Καλού Νερού και παρέμεινε σε αυτήν, από το 1961 ως το 1997, όταν τότε, στα πλαίσια των αλλαγών που επήλθαν στη τοπική αυτοδιοίκηση, μέσω του σχεδίου «Καποδίστριας», το Άνω Καλόν Νερόν υπήχθη στον κατηργημένο Δήμο Αυλώνα Μεσσηνίας, ως το 2010. Από το 2011, μετά τις νέες αλλαγές του σχεδίου «Καλλικράτης» το Άνω Καλόν Νερόν ανήκει πλέον στον νέο Δήμο Τριφυλίας. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας. Το Άνω Καλόν Νερόν σήμερα είναι οικισμός της Τοπικής Κοινότητας του Καλού Νερού του Δήμου Τριφυλίας, με έδρα το Καλόν Νερόν, ενώ στην τοπική κοινότητα αυτή ανήκουν επίσης οι εξής οικισμοί: Το Βουνάκι, τα Δρεκολαίικα, ο Κάκκαβας, το Μάρμαρο και η Στάση Σιδηροκάστρου. Ο οικισμός, με βάση την απογραφή του 2011, έχει 38 μόνιμους κατοίκους, οι οποίοι απασχολούνται κυρίως σε διάφορες αγροτικές εργασίες. Εκτός από τις κατοικίες στο χωριό υπάρχει το παλαιό Δημοτικό Σχολείο. Στο Άνω Καλό Νερό, αλλά και στο Καλό Νερό, δηλαδή το αναφερόμενο παλαιότερα ως Κάτω Καλό Νερό, πραγματοποιούν επίσης διάφορα πολιτιστικά δρώμενα ο Εξωραϊστικός Οικολογικός Πολιτιστικός Σύλλογος Καλονεριτών Αθήνας, ο Παντριφυλιακός Όμιλος Καλονερού, ο Εκκλησιαστικός Σύλλογος Καλονερού και ο Σύλλογος Απανταχού Καλονεριτών, με κύριο στόχο τη μετατροπή του παλαιού σχολείου σε μουσείο και πολιτιστικό κέντρο. Στην περιοχή του οικισμού, αλλά και την ευρύτερη περιοχή, υπάρχουν επίσης τουριστικές εγκαταστάσεις με ενοικιαζόμενα δωμάτια-διαμερίσματα. Κυπαρισσία Σιδηρόκαστρο Δήμος Τριφυλίας Διοικητική διαίρεση Περιφερειακής Ενότητας Μεσσηνίας Διοικητική διαίρεση νομού Μεσσηνίας πρώην Δήμος Αυλώνα Μεσσηνίας Δήμος Τριφυλίας, από την ιστοσελίδα: www.dimostrifylias.gr του Δήμου Τριφυλίας.